ছাপ্পান্ন হাজার বর্গমাইলের রূপসী বাংলার বুকে অগনিত শহীদের খুনঝরা বধ্যভূমি অবহেলা-অনাদরে পড়ে আছে সবখানে।মহাকালের রোদনের মত সেসব বধ্যভূমিতে নিশিরাতে ঝরে পড়ে শিশিরের অশ্রুবিন্দু ,মেঘবালিকাদের অঝর কান্না।ফুটে বুনোফুল শহীদের রক্তের রংমেখে পাপড়িতে।সংখ্যাহীন শহীদের অস্থিমজ্জা মিশেযাওয়া বাংলার দুঃখিনী মাঠঘাট,গ্রামগঞ্জ,শহর-প্রান্তর ঢুরে তাজুল রচনা করেছেন যেন একাত্তরের মহাকাব্যের পংতিগুলো।বর্ণনা করেছেন কোথায় কোন নিভৃত শান্ত পল্লীতে ঘাতক পাকি দানব ও তাদের জানেমন্দ দেশীয় দোসর রাজাকার আল-বদরদের নির্মম হত্যালীলা,নিরীহ নিরস্ত্র মানুষ বলির উৎসব।কোথায় কোন শহর ও শান্ত নিস্তরঙ্গ জনপদ গ্রামপুঞ্জে জ্বলছে দাউদাউ দাবানল।চাপ্পান্ন হাজার বর্গমাইলব্যাপি বাঙ্গালির থোকাথোকা নিশ্চিন্দিপুরগুলো চাষার তনয় ভূমিপূত্রদের তাজা রুধিরে ভিজে গেছে।দিকবিদিক ছুটছে আক্রান্ত মানুষ,ঘাতকের মারণাস্ত্রে বাণবিদ্ধ হয়ে মরছে নিরস্ত্র গ্রামবাসী।শতশত দূর্গা আর অপু হচ্ছে পিতৃহারা,স্বজনহারা।আদিগন্ত বেহুলা-বাংলায় মৃত্যুর মিছিল।সারা দেশটিতে তখন দাপিয়ে বেড়াচ্ছে পাকি দানবের দল ও হিংস্র নেকড়ের মত রাজাকার,আল-বদর।বাঙ্গালির রক্তে আর্তনাদে নিনাদে ভাসছে দেশ।তাজুল মোহাম্মদ একাত্তরের জটর থেকে মুক্তিপাগল মানুষের হাঁড়মাংশ দিয়ে গড়া সংখ্যাতীত আহুতির কাহন তুলে রেখেছেন তাঁর গবেষণাপত্রগুলোতে।মৃত্যুর মিছিল,আর্তনাদ আর পাঁজর কাঁপানো বিভীষিকায় ভারাক্রান্ত সেসব ত্যাগ ও আত্মাহুতির অনন্য ইতিহাস।